Publication: Magyar Közlöny
Issue: MK-2002-105 (Year: 2002, Number: 105)
Era: 1990-2004
Section: 
Paragraph Index: 715

a) Az UN 1057 öngyújtóknak és UN 1057 öngyújtó utántöltő patronoknak meg kell felelniük azon ország előírásainak, ahol töltötték, és a véletlen működtetés ellen védetteknek kell lenniük. A gáz folyadékfázisa 15 ˚C-on nem haladhatja meg a tartály űrtartalmának 85%-át. A tartályoknak, beleértve zárószerkezetüket, el kell viselniük a cseppfolyósított szénhidrogén-gáz által 55 ˚C-on kifejtett belső nyomást. A szelepeket és a gyújtószerkezetet reteszeléssel, tapadószalagos lezárással vagy más alkalmas módon rögzíteni kell, vagy eleve úgy kell kialakítani, hogy a működésbe lépés vagy a tartalom kiszabadulása a szállítás alatt ne következhessen be. Az öngyújtókat és öngyújtó utántöltő patronokat olyan gondosan kell csomagolni, hogy a kioldószerkezet véletlenszerűen ne léphessen működésbe. Az öngyújtók nem tartalmazhatnak 10 g-nál több cseppfolyósított szénhidrogén-gázt. Az öngyújtó utántöltő patronok nem tartalmazhatnak 65 g-nál több cseppfolyósított szénhidrogén-gázt. Az öngyújtókat és öngyújtó utántöltő patronokat a következő külső csomagolásba kell helyezni: — A 2.5 Függelék 3.1.8 pontja szerinti faláda, a 2.5 Függelék 3.1.9 pontja szerinti rétegelt falemez láda, a 2.5 Függelék 3.1.10 pontja szerinti farostlemez láda legfeljebb 75 kg össztömeggel vagy a 2.5 Függelék 3.1.11 pontja szerinti papírlemez láda legfeljebb 40 kg össztömeggel. A csomagolóeszközök gyártási típusát a 2.5 Függelék szerinti II csomagolási csoportra kell vizsgálni és jóváhagyni. Amennyiben a küldeménydarabok bruttó tömege nem haladja meg a 2 kg-ot, csak az 2.5 Függelék «Általános csomagolási előírások» 1.1.1, 1.1.2, 1.1.5-1.1.7 pontját kell betartani. 2002/105/II. szám

Source: https://magyarkozlony.hu/hivatalos-lapok/2f72c1b590cbc48171787bc54d023eb2225f82b7/dokumentumok/c8e32d95454b8c13c061ceb60e3ef3852d611378/letoltes